Diari Oficial de la Generalitat Valenciana


Sumari del DOGV 2746, del 13-05-1996 (1996/838184)

RESOLUCIÓ de 22 de febrer de 1996, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'incoa un expedient de declaració de bé d'interés cultural, amb categoria de monument, a favor de l'Església Parroquial de la Mare de Déu de l'Assumpció de Vistabella del Maestrazgo (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2746

Data del DOGV
:   13-05-1996

Secció del DOGV
:   ALTRES DISPOSICIONS

Número del document
:   1996/838184


Data del document
:   22-02-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 22 de febrer de 1996, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'incoa un expedient de declaració de bé d'interés cultural, amb categoria de monument, a favor de l'Església Parroquial de la Mare de Déu de l'Assumpció de Vistabella del Maestrazgo (Castelló).   
Vist l'informe emés pel Servei de Patrimoni Arquitectònic i Mediambiental favorable a la incoació d'expedient de declaració de bé d'interés cultural, amb categoria de monument, a favor de l'Església Parroquial de la Mare de Déu de l'Assumpció de Vistabella del Maestrazgo (Castelló);  
Atés el que es disposa en els articles 9 de la Llei 16/1985, de 25 de juny, del Patrimoni Històric Espanyol, i 11 del Reial Decret 111/1986, de 10 de gener, modificat pel Reial Decret 64/1994, de 21 de gener, de desenvolupament parcial de la dita llei, la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana ha resolt:  
1. Incoar un expedient de declaració de bé d'interés cultural, amb categoria de monument, a favor de l'Església Parroquial de la Mare de Déu de l'Assumpció de Vistabella del Maestrazgo (Castelló).  
2. D'acord amb el que es disposa en l'article 12.1 del Reial Decret 111/1986, de 10 de gener, modificat pel Reial Decret 64/1994, de 21 de gener, de desenvolupament parcial de la Llei 16/1985, de 25 de juny, del Patrimoni Històric Espanyol, descriure per a identificar-lo, el bé objecte de la incoació, delimitant la zona afectada, en els annexos que s'adjunten a aquesta resolució.  
3. Seguir amb la tramitació de l'expedient segons les disposicions vigents.  
4. Comunicar aquesta resolució a l'alcalde president de l'Ajuntament de Vistabella del Maestrazgo i fer-li saber que, d'acord amb el que s'estableix en l'article 19 de la Llei 16/1985, de 25 de juny, del Patrimoni Històric Espanyol, en relació amb l'11, la realització d'obres al monument que es pretén declarar o al seu entorn haurà de ser autoritzada per la Direcció General de Patrimoni Artístic, així com també que serà preceptiva la mateixa autorització per a col·locar a façanes o cobertes qualsevol classe de rètol, senyal o símbol.  
5. Que, d'acord amb el que es disposa en l'article 12.2 del Reial Decret 111/1986, de 10 de gener, modificat pel Reial Decret 64/1994, de 21 de gener, de desenvolupament parcial de la Llei 16/1985, es notifique aquesta resolució als interessats, als efectes escaients, i al Registre General de Béns d'Interés Cultural per a la seua anotació preventiva.  
6. Que aquesta resolució amb els seus annexos es publique en el Diari Oficial de la Generalitat Valenciana i en el Butlletí Oficial de l'Estat.  
Cosa que es fa pública als efectes escaients.  
València, 22 de febrer de 1996.- La directora general de Patrimoni Artístic: Carmen Pérez García.  
ANNEX I  
Descripció historicoartística  
L'Església Parroquial de la Mare de Déu de l'Assumpció de Vistabella del Maestrazgo és de tres naus, amb presbiteri vuitavat i deambulatori, restant la seua planta inscrita en un rectangle. Té la torre situada als peus i dues capelles i sagristies a la capçalera. Es cobreix amb voltes de creueria, que són simples a les naus laterals, i amb tercelets, lligades i cadenes a l'absis. El deambulatori resta cobert als tres trams que té per dues voltes de creueria diferents (una d'elles gira per una lluerna barroca, a manera de transparent) i una volta de cassetons. Sobre les voltes de la nau descansa una coberta de teula àrab disposada a dues vessants.  
L'església és orientada, restant-ne les dues portades situades al sud (en la primera i tercera crugies). La central es disposa a manera de façana retaule de tres pisos i s'amaga sota un nínxol que es tanca per un arc apuntat. La situada als peus i sota la torre resta protegida així mateix per un nínxol que es tanca per un arc de mig punt.  
L'Església Parroquial de Vistabella del Maestrazgo és un dels millors temples (i potser el de més interés) d'un llarg episodi arquitectònic que es desenvolupa en l'arquitectura valenciana des de la darreria del segle XVI fins a mitjan del XVII i del qual són bons exemples, les parroquials de Villafranca del Cid, Vinaròs, Cálig, Traiguera, la Jana, Xert, Canet lo Roig, Puçol, Albaida, Pego... A totes aquestes esglésies el llenguatge i l'ordre renaixentista es combina amb solucions constructives de tradició gòtica, com la volta de creueria.  
L'Església Parroquial de la Mare de Déu de l'Assumpció de Vistabella del Maestrazgo és un dels escassos (o potser l'únic) exemples esmentats de l'arquitectura renaixentista, pertanyents a les comarques castellonenques, en totes les històries generals de l'art espanyol. Els qualificatius que ha merescut són de «notable, magnífica portada» per Elías Tormo, «monumental portada» per Fernando Chueca Goitia i «molt sumptuosa i amb gran abundància d'escultures» per José Camon Aznar.  
ANNEX II  
Parts integrants, pertinences i accessoris  
Portada principal  
Façana retaule. Es troba inserida en un gran arc apuntat protector obert a la façana lateral sud.  
Es compon de tres cossos i dóna accés al tram central de la nau.  
Portada menor  
Situada al lateral de la façana lateral sud, sota la torre campanar.  
Permet l'accés a l'església pel seu peu.  
Davall d'arc apuntat protector, de menor alçada i importància que la principal, es compon d'arc inferior entre pilastres i entaulament rematat amb frontó circular partit.  
Torre campanar  
De planta rectangular.  
S'alça sobre l'angle sud-oest del cos principal.  
Els seus paraments d'angle són prolongació dels murs lateral i testera de l'edifici.  
Presenta un cos superior de campanes, rematat per àtic perimetrat amb ampit amb pilastres.  
Naus  
Tres naus, la principal i dues laterals, de cinc trams i el darrer de la central es tanca formant absis poligonal.  
Darrere un deambulatori cobert amb volta de canó. Pilastres estriades, entaulament llis seguit, arcs de mig punt, voltes amb nervadura de tradició gòtica, absis poligonal.  
Suport. De ceràmica de l'Alcora a la zona rerealtar i la sagristia.  
ANNEX III  
Delimitació de l'àrea de protecció  
a) Delimitació literal  
- Origen: punt A, encontre de la prolongació de la mitgera de les edificacions números 15 i 17 del carrer del Portalet i a 50 metres de límit exterior de la carretera.  
- Sentit: invers a les agulles del rellotge.  
- Línia delimitadora: des del punt A es dirigeix cap a la mitgera de les edificacions números 15 i 17 del carrer del Portalet i s'introdueix a l'illa de cases per aquesta. Segueix les línies que defineixen l'edificació del número 15 del carrer del Portalet fins que es troba amb les mitgeres laterals de la casa número 22 del carrer del General Mola i, per ací, ix a aquest carrer i es prolonga cap al seu eix, gira per l'eix en sentit sud i recull la resta de l'illa de cases. Gira ortogonalment cap a l'oest i s'introdueix a l'illa de cases sítia entre els carrers del General Mola i de Jesús, pels límits de les propietats números 1 del carrer del General Mola i 2, 4 i 6 del carrer Major. Ix al carrer Major, busca el seu eix i gira per ací cap a l'oest fins que troba l'eix del carrer de Teresa, per on discorre un curt tram fins que s'introdueix a l'illa de cases entre el carrer de Teresa, la plaça de l'Església i el carrer de Calvo Sotelo, envoltant les propietats que donen façana al carrer Major i a la plaça de l'Església. Ix al carrer de Calvo Sotelo, gira pel seu eix en direcció est per a penetrar després d'una nova esquivada a l'illa de cases que hi ha entre el carrer de Calvo Sotelo i l'avinguda de Ramon Salvador, englobant les cases números 30 del carrer de Calvo Sotelo, 6 de la plaça de l'Església i 2, 4 i 6 de l'avinguda de Ramon Salvador. Creua l'avinguda per a introduir-se a l'illa de cases situada entre aquesta, la plaça de l'Església i el carrer d'Eres de Troia, tancant les edificacions números 7, 8 i 9 de la plaça, 3 i 5 de l'avinguda de Ramon Salvador, i 2, 4 i 6 del carrer d'Eres de Troia. Tot seguit, deixant de banda les propietats al sud del carrer d'Eres de Troia, recull les primeres illes de cases previstes en les normes subsidiàries situades al nord d'aquesta, a més de les que tenen façana a l'absis de l'església i la carretera. Gira en sentit nord per l'eix del carrer en projecte, es trenca cap a l'est per a tornar a girar gairebé ortogonalment per la mitgera de les propietats de l'illa de cases que dóna davant la carretera i prolongar-se fins a una distància de 50 metres del límit exterior de la carretera. A partir d'ací discorre paral·lel al mateix límit i carretera fins que arriba al punt A d'origen.  
b) Delimitació gràfica  
S'adjunta un plànol per a publicar-lo.